( زند نامک ) 
ھپتمی بہر …………….رفیق چاکر 
پرومءِ کشتءُ کشاری گیشتر چہ زمانگاں گلہءِ کِشگ بوتگءُ ہُشکاوگیں ڈگار مردماں گیشتر کِشتگءُ وتی وراکیءِ بندوبست چہ ھمے ڈگاراں کُرتگ.پرومءِ کوچگءِ ڈگار پہ کشتءُ کشارءَ باز نامدار بوتگ اَنتءُ گلہءِ وھداں گلہ کِشتگءُ دگہ وھداں سُہرو، زُورَت،ماش پرماشءُ دگہ وردنی چیز بوتگ کہ مردمانی ورگءُ چرگءِ تماہ گیشتر چہ ہُشکاوگیں زمیناں بوتگ اَنت.کوچگءِ ڈگارانی چپ چاگردءَ بازیں ورّودیں مَچ بوتگ کہ ھامینءِ وھداں مردمانی ھمراہیءَ اولاکءُ پسءُ بُزانی گُزران گوں ھمے مچانی چَلّاں بوتگ.ھما ھُرماگ کہ ورگ بوتگ اَنت مردماں پاتءُ مَشکانی توکءَ مِتگ اَنتءُ چلءُ پون پہ پسءُ اولاکانی زِمستانءِ واستہ بِرچِتگءُ ایر کُرتگ اَنت.وشیانی روچ ھما بوتگ اَنت کہ ڈگارانی رون بوتگءُ رونءَ رند دگہ مشینءُ ازباب نہ بوتگ کہ ھوشگ کشگءُ یکجاہ کنگ بہ بنتءُ مُشگ بہ بنت.رونءَ رند یکےءَ پہ بڈءُ سرءُ یکےءَ پہ ھرءُ اُشتر ھوشگ نز آورتگ اَنتءُ جوہان ڈنءَ بُرتگ اَنت.کساس ھپتگےءَ رند کہ جوہانءِ ھوشگ ھُشکءُ پلار بوتگ اَنت گُڈا چہ سرجمیں دمگءَ گوکءُ ھر یکجاہ کنگءُ بیگار کنگ بوتگ اَنت پہ جوہانءِ مُشگءَ.جوہان موشءِ وھداں کسانیں چُکانی ارزشت گیشتر بوتگ کہ آیاں گوں ھرءُ گوکاں جوہان گوٹ کُرتگءُ تاں ھپتگےءُ پنچ روچاں تاں دانءَ رسینتگ.جوہان موش کہ بوتگ گُڈا ھمک دمگءِ چُکانی شادھانی روچ بوتگ اَنت کہ جوہانءِ مُشگءَ رند مارا چَنکُک دیگ بیتءُ ما چَنکُک ءِ داناں دوکانءَ چیز کناںءُ وراں.چو ایدگہ چُکانی وڈا جوہان موشءَ ماوتیگءُ دگرانی واستہ مینتگیں شیلانچ بوتگیں کہ ما تاں ھپتگےءُ پنچ روچاں جوہان ڈنءَ جوہانءِ تہا بستگیں ھرءُ گوکانی دُمبءَ کپتگاںءُ جوہان گوٹ کُرتگ.گوٹ کنگءِ اولی نپ ھمے بوتگ کہ روچءِ نانءُ چاہ مپت بوتگءُ جوہان موشءَ رند مئے چَنکُکءِ بہر مارا کُٹءَ دیگ بوتگءُ مادوکانءَ شُتگءُ چَنکُکءِ دان چیز کُرتگءُ دلءِ سیرءَ وارتگ.بازیں جوہان ڈناں ما جوہان گوٹ نہ کُرتگ بلے چَنکُکءِ وھداں مئے کُٹ داشتگءُ ما چہ ھمک جوہان ڈنءَ وتی بہر گِپتگءُ دیم پہ ملایعقوبءُواجہ محمد رحیمءِ دوکانءَ تگ زُرتگءُ شُتگاں.مِہرءُ دوستیءُ زانگءِ کساس اے رنگءَ بوتگ کہ نیزگار تریں چُکءِ کُٹءَ گیشتر دان مان کنگ بوتگءُ آئی ھمراہاں ھم چہ وتی کُٹءَ دان در کُرتگءُ ھمائی کُٹءَ داتگ.مئے کسانیءِ وشتریں وھد ھمے جوہان موشءِ وھد بوتگ کہ ما چہ وتی لوگاں لانک بستگءُ گواشءِ ڈگاراں تاں تریپءُ ھورءِ جوہان ڈن یک پادءَ گول اِتگءُ چنکُک گِپتگ.جوہان موشءِ وھداں مئے لاپ ھم سیر بوتگءُ مئے کسان کسانیں واھگ ھم پہ چیزءِ گِرگءُ ورگءُ پہ وتءَ سیاھی،کلمءُ کاپی ھم زُرتگءُ وتی وانگءِ کسانیں ھرچءُ درچ چہ ھمے چنکُکانی زراں سرجم کُرتگاں.
کوچگءِ ڈگارانی کابیلءَ رُستگیں مچ ھم مئے وشیانی تہا گیش کنوک بوتگ اَنت.جائینءِ کورءِ لمبءَ کوچگءِ نیمگءَ امین واجہ سبزلءِ لہتیں مچ بوتگ اَنت کہ تیوگیں بچکانی ھُرماگ ورگءِ جاگہ ھمے بوتگ اَت.اے مچانی وشی گیشتر ایش بوتگ کہ امینءِ لوگ گواشءَ بوتگ اَنتءُ آباز کم اے نیمگءَ اتکگءُ مچانی ھیالداری آئی کُرتگ.ما کہ مچانی سرا شُتگاں گُڈا پہ دلجمی ما وتی کیسگءُ کُٹ پُر کُرتگ اَنت.مئے ھُرماگ ورگءِ دگہ جاگہے واجہ حاجی تاج محمدءِ ڈگارءِ مچ بوتگ اَت کہ ما گیشتر ھما نیمگءَ شُتگءُ وتی ھُرماگءِ چُھ پروشتگ بلے مئے گیشتر تُرس ھمے بوتگ کہ واجہءِ مچکدگءِ شریک اودا مہ بیت وھدے شریک اودا بوتگ گُڈا تاں مزنیں راھےءَ مئے دُمبءَ کپتگءُ مارا راہ داتگے.کدی کدی من کہ ایوک بوتگاں گُڈا وتی تُروءِ لوگءَ شُتگاںءُ ھمائی شریکءِ کرا منءَ بُرتگءُ پیش داشتگ کہ اے منی گُہارزتک اِنت گُڈا من دلجمیءَ مچانی سرا شُتگءُ ھرماگ چِتگءُ وارتگءُ وتی کیسگ ھم پُر کُرتگاں.مئے لوگانی کرا واجہ مولدادءُ واجہ دلمرادءِ مچ بوتگ اَنت کہ وھدے دلءَ لوٹ اِتگ گُڈا دیم گوں ھمے مچکدگءَ داتگ بلے پہ تُرسءُ لرز کہ واجہ مولدادءُ واجہ دلمراد مارا مہ گِنداں.بُرزیں مچانی سرا لِک کپگ پہ من جنجالے بوتگ کہ کسانیءَ من سک زنڈ بوتگاں.اگاں کسانیں مچےءَ لِک کپتگاں و خیر بلے وھدے مزنیں مچانی سراروگءِ باری اتکگ گُڈا ریاض حاجی داد رحمن یا حاجی اکرمءَ بُرزیں مچانی سراروگءِ ڈوبّاہ وتی کوپگاں زُرتگ اَتءُ من مچانی بُنءَچتگءُ دور داتگیں ھُرماگ چِتگءُ نز آورتگ اِتاں.واجہ دلمرادءُ حاجی حمزہءِ کورءِ کشءَ کِشتگیں مچ مئے لیب جاہ بوتگ اَنت کہ ماسکولءُ مدرسہءِ وانگءَ چہ ابید وتی وھد ھمودا پہ چوکءِ جنگءُ چیکوءِ ورگ گوازینتگ اَت.مچانی گرکءَ گوں ساد بستگءُ چیکو وارتگ ءُ دیمی نیمگءَ نرمیں ریکانی تہا چہ چیکوءِ سرا دور کُرتگءُدومی نیمگءَ کوکارءُ جَزَبّہ بوتگ.ھر کسءَ کہ دورتِر سِٹ جتگ آئی بزاں باریگ بُرتگ.ھرکسءَ کہ سِٹ جت نہ کُرتگ مچءِ سرا روگءُ ھُرماگءِ چِنگ ھمائی زمہ واری بوتگ.چہ زنڈیءَ سِٹ جنگءُبُرزیں مچانی سرا روگ منی نزوری بوتگ پمشکہ من گیشتر اے لیبءَ ھوار نہ بوتگاں اگاں چیکو وارتگ بلے کدی ھم سِٹ جنگءِ ھُنرءَ بلد نہ بوتگاں.پرومءِ اے وھداں کہ مچکدگ پاکستانءِ نامدار تریں مچکدگءُ پرومءِ ھُرماگ موزاتی کہ سک نامدار اِنت آ وھداں مچکدگ نہ بوتگءُ لہتیں مشین بوتگ کہ مردماں نوک مچءِ کِشگ بِندات کُرتگ اَت.ھامینءِ موسماں گیشتر پرومءِ مردم بلیدہءُ پنجگورءَ پہ ھامینءَ شُتگ اِتاں. چوشکہ بلیدہءِ ھامین پیسرا کیتءُ سرجم بیت پمشکہ مردماں اولی رنداں لڑءُ بار کُرتگءُ بلیدہ شُتگ اَنتءُ تاں بلیدہءِ ھامینءِ ھلاسیءَ پنجگورءِ ھامین اتکگ.بلیدہءِ ھامینءَ روگ منی کسانیءَ چہ پیسرا بوتگ.بلے پیریں مردماں ھمے گُشتگ کہ پروم تہنابہارگاہءُجوپاگءَ مردمانی نِند جاہ بوتگ.بُنکی ہنکین پروم بوتگ بلے ھامینءَ بلیدہءُ پنجگور شُتگ اَنت پہ ھامینءَ. بلیدہءِ ھامین دو ماہ پیسر اتکگءُ مردماں گوں چُکءُ زالبولاں لڑءُ بار کُرتگءُ بلیدہ شُتگ اَنت بلیدہءِ ھامین کہ دیم پہ ھلاسیءَ رستگ مردماں پدا لڑءُ بار کُرتگءُ واتر پرومءَ اتکگ اَنت.پروم لہتیں روچاں جلگءَ چہ پد وتی مِتگیں کپاتءُ ھینزکانی تہا مِتگیں ھُرماگ ایر کُرتگ اَنتءُ دیم پہ پنجگورءِ ھامینءَ سر گِپتگ اَنت.من بلیدہءِھامین چم وت نہ دیستگءُ گون نہ بوتگاں بلے پنجگورءِ ھامین ءَ روگ منءَشریءِ سرا یات بیت کہ ما کسان بوتگاںءُ پہ پنجگورءِ ھامینءِ روگءَ سک گلءُ شات بوتگاں کہ شہرءَ روگ بیت.موٹلءُ گاڈیاں ندارگ کناں.چتکانءِ بازارءَ گرداںءُ سیل کناں.پنجگورءِ آیگءَ چہ پیسر ھامینءَ دلمانگیں مردماں لہتیں کار کُرتگ اَتءُ نوں لڑءُ بار کُرتگ.لڑءُ بار کنگءَ چہ ساری زالبولاں تَگِرد گوپتگ اَتءُ مردیناں آرت دُروشائینتگ اَتءُ پیلکاں مان کُرتگ اَت.مئے وھدءُ زمانگءَ پیک اَپ گاڈیانی سرا لڑءُ بار کنگءُ رخشانءِکورءِ لمبءَ چہ سراوانءَ بگر تاں خدابادانءُ تسپءِ مچکدگءَ کورءِ لمبءَ سبزیں سِکءُ پُلکانی نیامءَ بُہتگ اَت.اولی روچءَ ھمک نوک آوکیں مردمانی سیادءُ کسءُ آزیزاں چہ ابید آژنائیں مردماں پہ آیاں نان کُرتگءُ آرتگءُسر کُرتگ اَت.چہ پرومءَ لڑ بار کنوکءُ رخشانءِ کورءِ لمبءَ بُہتگیں مردماں پہ وتی کسءُ آزیزءُ آژنایاں تَگِردءُ ساپیں روگنءَ ابید شیلانچ آورتگ اَت.اتکگیں ھمک لوگءِ مردماں گوں وتءَ یک بُزے یا کہ گُرانڈے آورتگ اَتءُ آیگءِ دومی روچءِ چتکانءَ پسانی نہادیءَ آورتگءُ بہا کُرتگ اَت.چہ پسءِ زراں وردنی سامانءُ وتی ھامینءِ ھرچءُ درچ وتی کرا ایر کُرتگ اِتاں.گیشتر مردم کہ پہ ھامینءَ اتکگ اِتاں چہ وتی لاچاریءُ نیستیءُ گُژنءِ ھلاس کنگءَ. پمشکہ پہ وتی روچانی تیلانک دیگءُ شہرءِ آیگءَ چہ ساری ھمک مردمءَ یک پس ئے چو ائیدیءِ وڈا داشتگءُ پَزّور کُرتگ اَت کہ نہادیءَ باز زر بیاریت.دومی روچءَ چہ مچانی کرزاں ایر بند بندگءُ چہ پرومءَ آرتگیں تگرد لوگءِ سرا دیگ بوتگ اِتاں.گوں جاہ مہ نِند بوگءَ مردیناں چہ بازارءَ وردنءِ سامان زُرتگءُ آورتگ اَت.بازیں مردماں تسپءِ مچکدگءَ بُہتگ اَت بلے منءَ کہ یات بیت ما گیشتر خدابادانءِ مچکدگءِ لمبءَ رخشان کورءِ کِرا بُہتگ اَت.رخشانءِ کورءِ لمبءَ کورجوءِ تہا لیٹ وروکیں ماھیگاں کورجوہءِ آپ گیشتر ڈولدار کُرتگ اَت.چہ کورءِ تہا تسپءِ نیمگءَ گوزوکیں مردماں مچکدگءِ تہا بستگیں لوگانی نیمگءَ چار اِتگ اَت.ما سہبءَ کہ پاد اتکگ اِتاں چم گوں کورءِ تہا گوزوکیں ھمک راھگوزی مردماں بوتگ اَتءُ گیشتر راہءَ گوزوکیں بلاھیں گاڈی ریک لینءُ ٹرک چار اِتگ اِتاں کہ اے گاڈی مئے واستہ نوک اِتاں.کورءِ لمبءَ پُلکانی تہا لیب کنگءَ تیوگیں چُک چِلءُ لیگار اِتاںءُ ھمے لیگاریءُ پادشپادیءِ دگہ یک وشی ئے مارگ بوت.شپءَ تیوگیں لوگانی مردم مچانی بُنءَ بستگیں لوگانی نیامءَ ھم دیوان اِتاںءُ ھمک لوگءَ چہ ورگ اتکگ اَتءُدیوان برجاہ اَت.کسےءَ ماھیگ واد آپ کُرتگ اَتءُ کسےءَ سبزیءُ دگہ وردن آورتگ اَت.زالبولاں ھم لوگانی تہا گپءُ ھبرءُ دیوان داشتگ اَت.مردیناں گیشتر دیوانءُ مجلسءِ وھداں پیشءُ پات کُرتگ اَت. کسےءَ چیلِک رِستگ اَتءُ کسےءَ پات گوپتگءُپہ ھُرماگانی مِنگءَمانریچ اڈ کُرتگ اَت.سارتیءِ موسم میزان میزانءَ پیداک اَتءُ بازیں وھداں سہبءَ مہلہ مردیناں لوگانی دپءَ آس روک کُرتگءُ نِشتگ اِتاں.مئے واستہ وشیءِ وھد ھما بوتگ کہ پت چہ بازارءَ اتکگءُ مئے واستہ حلوہءُ دگہ چیزے گون بوتگ.سُہبءَ مہلہ پاد آیگءُ نمازءَ چہ رند زالبولانی توار مدان مدانءَ اُشکنگ بوتگءُ روچءِ رُوژنائیءِ تالان بوگءَ گوں ھمک زالبولءَ وتی کپات دستاں کُرتگءُ دیم پہ مچکدگءَ شُتگاں.مچکدگءَ ھمک مچءِ چیرا روگءُ جہلءَ کپتگیں ھُرماگ پہ ناز چِست کُرتگءُوتی کپاتءَ کُرتگ.روچ کمے بُرز بوتگءُ تاں نیمروچءَ پیسر کپات چہ کپی چُنڈی ھُرماگءَ پُر بوتگءُ زالبول لوگءَ اتکگ اَنت.نیمروچءَ یکرندے پدا دیم پہ مچکدگءَ روگءُ بیگاہءَ ھم سیمی رندءَ زالبولاں مچکدگءِ ھمک مَچ زیارت کُرتگءُ کپی چُنڈیءُ نیم سڑتگیںءُ نیم سلامتیں ھُرماگ کپاتءَ کُرتگءُ لوگءَ واتر بوتگ اَنت.
روان اِنت………..